Ich, Johans von Lupphen, landgrauf zuͦ Stuͤlingen, herr zuͦ Hohennagk, miner gnedigen hˀschaft von
Oͤsterrich landvogt, tuͦn kunt daz uf hùtigen tag fùr dise nachgeschribn̄ miner herschaft raͤte und mich
zem rechten komē sind der erber, geistlich herre bruͦder Johans Tengˀ von Engen, gardion des closters
Sand Franciscus ordens der Minren Bruͤder ze Kùngesveld, einteils und Peter Amman, burgˀ ze Baden,
des andˀn teils. und zougte da vor uns der obgenante gardion einen besigelten briefe, dˀ da wisete von
dem hochgebornē fùrsten, minem gnedigē herrē hertzog Albrechten, wilend hertzogen zuͦ Oͤsterrich, seligˀ
gedechtnùsse, wie er von der hochgebornen fùrstin, siner liebn̄ swester, saͤligē, wilend der hertzogin ze
Lothoringen, empfangē hette hundert mark silbers ires selgeretes, dafùr er si vier mark silbergeltz
rechtˀ herre gùlt sins eigens bewiset hette zuͦ einem widerloͤsen uf dem hof ze Siggingen, der jerlich giltet
zwoͤlf mut kernen, ✳ zwoͤlf mut roggen, vier malter habnˀ, zwen mut gerstengeltz ✳ und zwey swin geltz,
der jetweders fùnf schilling pfennīgwert sin sol, und das ouch dise gùlt jerlichen dienen und werden soͤlte
an ein messe in dem obgenantē gotzhus der Minren Bruͤder ze Kùngesveld, die man darumb volbringē
solte durch der vorgedachten hertzog Albrechtz und siner swester, seligen, selen heiles willen. an demselben
jerlichn̄ gelt und zinse aber sy der obgeschribn̄ Peter Amman sumpte und irrete, als er den hof inne het ✳
und inen den zins also davon nit gebn̄ wolte ✳ nach des vorbenempten briefs wisung. derselbe hof zuͦ des
erbnˀ Ruͤdger Meigers, seligen, handen und nach sinem tode zuͦ des obgeñten Petˀ Ammans, siner tochtermannes, handen komē were von dem alten Ruͤdin Meiger, seligē, der wilend des vorgenanten gotzhus
phfleger gewesen were. ✳ dawider antwurte der vorgenante Peter Amman och mit sinem fùrsprechē,
also was der obgeschribn̄ brief, den der gardion gezoͤigt hette, wisete, dawider wolte er auch reden, ✳ aber
sich hette vor langen ziten gefuͤget, ✳ daz die frowen von Kùngesveld dem egen̄ten Ruͤdin Meigˀ, seligen, dem
alten, wilend Ruͤdigˀ Meigers, saͤligen, vatter, ✳ durch siner manigvaltigē dienst willen ein sunder gnad
und ablaͧs getan hettent, ✳ also dz er und sine erbn̄ und nachkomen die vorgenanten stuk alle jerlichen
an kernengelt werē soͤlten, und were och dieselbe gùlte bi drissig jaren anders nie gewert, denn an kernengelt, und zùgete sich auch des der obgenante Peter Amman uf die roͤdel, so die frowen ze Kùngesvelde
darumb inne hettent. ✳ darzuͦ getruwete er och wol kuntlich ze machend, das es also were, wan nu der obgenante brief, so der gardion gezoͤigt haͤt ✳ und vor uns gelesen ist, ✳ den vorbenempten herrē ze Kùngesvelde ✳ an ein messe wiset, und ouch Peter Amman wider den brief nicht anders geredet hät, denn als
davor gelùtert ist, so hand dise nachgeschribnen miner herschaft rete und ich nach iro beiderteiln̄ fùrlegung, rede und widerrede herumb erkent und gesprochen: wir erkennen und sprechn̄ auch in
disem brief, also daz der obgenante gardion und die bruͤder gemeinlich des closters Sand Franciscus ordn̄s ze Kùngesveld by irem vorgeñten brief blibn̄ soͤllen, ✳ es si denn als sich Petˀ Amman umb
denselbn̄ ablasse einer kuntschaft vˀmessen haͧt ze tuͦnd, dieselbn̄ kuntschaft dˀ obgeschribn̄ Peter
Amman och tuͦn und vollefuͤren soͤlle mit besigeltē briefen odˀ mit siben erbnˀ, unvˀsprochn̄ mannē,
weders er wil, hie zwùschend und uns₎ frowen tag der liechtmesse, nechst kùnftig, ✳ dz die obgeñtē
frowē Ruͤdin Meiger, seligē, dem alten, sinen erbn̄ und nachkomē die gnad und den ablasse getan
habn̄ mit dˀ herrē willen, nach dˀ massen als vorges₎ stat. tuͦt er das, des soͤlle er geniessen. ✳ tuͦt aber
er des nit, so soͤllent ✳ die obgen̄̄ herrē und frowē bi dem brief blibn̄, als vorgeschribn̄ stat. ✳ und sind dis
die rete: die edeln, mine liebn̄ oͤhainē und sundˀn guͦtē frùnde Walthˀ von Clingē, Uͦlrich von Prandis, ✳
hˀ Hanmā von Gruͤnenberg, hˀ Heinrich Gesseler, ✳ hˀ Hanman von Rynach, Hans Kriech, ✳ Hˀman Greml̄
und Hans Segenser, schultheisse ze Mellingen, mit urchùnde dis briefs, der mit minem anhangendem inges₎ besigelt ist, gebn̄ ze Badn̄, an samstag vor sand Thomas tag, des zwoͤlfbotten, nach
Crists geburt in dem viertzehn̄hundertisten jar. ✳